Պետրոս Հայկազյան

Պետրոս Ասատուրի Հայկազյան (), հայ ջութակահար, ՀԽՍՀ վաստակավոր մանկավարժ, Երկրորդ համաշխարհային պատերազմի մասնակից։

Կենսագրություն 
Պետրոս Հայկազյանը ծնվել է 1924 թվականի դեկտեմբերի 19-ին՝ Լենինականում։ Մասնակցել է Երկրորդ համաշխարհային պատերազմին, ապա զորացրվելուց հետո ավարտել է Երևանի Կոմիտասի անվան պետական կոնսերվատորիան՝ սովորելով պրոֆեսոր Կարպ Դոմբաևի դասարանում։ 1950 թվականից մինչև իր կյանքի վերջը դասավանդել է Երևանի Սայաթ-Նովայի անվան երաժշտական դպրոցում։ Այդ թվականներին եղել է երաժշտական դպրոցի ուսմասվար, իսկ 1967-2003 թվականներին՝ տնօրեն։ Այդ ընթացքում Սայաթ-Նովայի անվան երաժշտական դպրոցը դարձել է Հայաստանի առաջատար երաժշտական կրթօջախներից մեկը, և կապեր հաստատել Մոսկվայի, Թբիլիսիի և Խորհրդային Միության այլ քաղաքների երաժշտական դպրոցների հետ։ Պետրոս Հայկազյանը ղեկավարել է նաև Երևանի Պյոտր Չայկովսկու անվան երաժշտական միջնակարգ մասնագիտական դպրոցը։ Իր ղեկավարած ջութակի դասարաններում ունեցել է տասնյակ ջութակահարների, որոնց թվում են միջազգային մրցույթների դափնեկիրներ՝ Վիկտոր Խաչատրյանը, Սերգեյ Խաչատրյանը, Բագրատ Վարդանյանը, Տիգրան Տողրամաջյանը, Անահիտ Կուրտիկյանը, Գևորգ Բուդաղյանը, Դավիթ Հարությունյանը, Տաթևիկ Խաչատրյանը, Աստղիկ Վարդանյանը, Մարտին Յավրյանը, Սյուզի Երիցյանը, Գևորգ Ղարաբեկյանը, Էմանուել Ճգնավորյանը, Տիգրան Հախումյանը, Անուշ Նիկողոսյանը, Դիանա Ադամյանը և ուրիշներ։

Պետրոս Հայկազյանը մահացել է 2018 թվականի մարտի 5-ին՝ Երևանում։ Թաղված է Երևանի կենտրոնական գերեզմանատանը։

Մրցանակներ և կոչումներ 
ՀԽՍՀ վաստակավոր մանկավարժի (1987)
Մովսես Խորենացու մեդալ (2001)
«Հայրենիքին մատուցած ծառայությունների համար» 2-րդ աստիճանի մեդալ (2014) 
Երևանի քաղաքապետարանի ոսկե մեդալ։

Ծանոթագրություններ

Արտաքին հղումներ 
Հրեա ջութակահարների «մրցակիցները» շնորհակալություն կհայտնեն Պետրոս Հայկազյանին
Կյանքից հեռացել է ջութակահար, ՀՀ վաստակավոր մանկավարժ Պետրոս Հայկազյանը
Կյանքից հեռացել է ջութակահար, ՀՀ վաստակավոր մանկավարժ Պետրոս Հայկազյանը

Հայ ջութակահարներ
Երկրորդ համաշխարհային պատերազմին մասնակցած հայեր